Degung

Degung otabâ sè èsebbhut jhughân Gamelan Sunda, èngghi panèka sakompolan alat musik sè èmaènaghi sarèng masyarakat Sunda. Degung minangka unit gamelan bân degung minangka laras èsto cè' bidhâna. Dhalem teori gâpanèka, laras degung atarempa' (aèssè) dâri degung dwiswara (tumbuk: 2/mi bân 5/la) bân degung triswara: 1/da, 3/na, bân 4/ti. Pan-bârâmpan gamelan degung segghut aghâdhuwân bilah cadangan nada -3/ni ka'angghuy amaènaghi komposisi dhalem laras Madenda.

Sacara umum, bâdâ duwâ' artè parkara istilah degung:

 Degung minangka nyama parangkat gamelan.
 Degung minangka nyama laras bâgiyân dâri laras saléndro (adhâsaraghi teori Raden Machjar Angga Koesoemadinata).

Bâdâ pan-bârâmpan gamelan sè onèng bâdâ bân terros akembang è Jhâbâ Bârâ', antara laèn Gamelan Salendro, Pelog, bân Degung. Gamelan Salendro biyasa èghuna'aghi ka'angghuy ngirèngè partunjukan wayang, tari, kliningan, jaipongan, bân laèn-laènna. Gamelan Pelog fungsina para' padhâ sarèng gamelan salendro, namong korang akembang bân korang akrab è masyarakat sarta jârreng èkaghadhu sarèng grup-grup kesenian è masyarakat. Parkara panèka anandhâ'âghi cokop kabhâkkèlanna saparangkat gamelan kalabân kabâdâ'ân gamelan salendro, samentara gamelan degung èrasa'aghi cokop ngabhâkkèlè kakhasan masyarakat Jhâbâ Bârâ'.

Gamelan laènna èngghi panèka Gamelan Ajeng alaras salendro sè ghi' bâdâ è Kabupatèn Bogor, bân Gamelan Renteng sè bâdâ è pan-bârâmpan kennengngan, sala sèttongnga è Batu Karut, Cikalong Kabupatèn Bandung. Nèngghu bhângon bân interval gamelan renteng, bâdâ pandhâpât jhâ' kamongkènan rajâ gamelan degung sè samangkèn akembang, aorientasi dâ' gamelan Renteng.

Bâdâ gamelan sè ampon abit èkaloppaè èngghi panèka Koromong sè bâdâ è Kp. Lamajang Dèsa Lamajang Kec. Pangalengan Kab. Bandung. Gamelan panèka ampon ta' èmaènaghi molaè sakètar 35 - 40 taon bân ampon ta' bâdâ sè sangghup ka'angghuy nabbu polana gamelan koromong panèka èangghâp aghâdhuwân nillaè mistis. Gamelan koromong panèka samangkèn ghi' bâdâ bân èrapat kalabân saè. Sopajâ gamelan koromong panèka bisa ètabbu, maka ca'èpon sè nyepheng bân arabât gamelan gâpanèka kodhu èghâbây Duplikatta.

 Sombher